ועדת הכספים, כנסת 17, פרוטוקול מספר 622, 2008-01-16 08:30

סטס מיסז'ניקוב: בוקר טוב.

סטס מיסז'ניקוב: אני פותח את ישיבת ועדת הכספים.

סטס מיסז'ניקוב: אנחנו דנים באישור תקציב המועצה להסדר ההימורים בספורט לשנת 2008.

גדעון בריקמן: בוקר טוב, אני יושב-ראש המועצה להסדר הימורים בספורט.

גדעון בריקמן: אנחנו מגישים את תקציב 2007.

גדעון בריקמן: האמת היא שהגשנו את התקציב לאישור השרים פעם ראשונה ב-1 בנובמבר 2006 ורק עכשיו הוא מאושר.

גדעון בריקמן: עד עכשיו אנחנו פועלים לפי החוק, כלומר, 1 חלקי 12 לפי 2006.

סטס מיסז'ניקוב: איזה שרים צריכים לאשר?

גדעון בריקמן: האוצר והספורט.

גדעון בריקמן: בנובמבר 2006 הגשנו את זה פעם ראשונה כפי שהחוק דורש .

גדעון בריקמן: כל פעם בנובמבר אנחנו מגישים.

גדעון בריקמן: העובדה היא שרק היום אנחנו נמצאים בוועדת הכספים.

גדעון בריקמן: אמרתי, עד עכשיו פועלת מועצת ההימורים לפי החוק, לפי 1 חלקי 12 לפי שנה קודמת, דבר שמקשה עלינו מאוד.

יעקב ליצמן: אם פנית לכאן לאישור, סימן שהיה לך את אישור השרים.

גדעון בריקמן: אנחנו הגשנו את זה לאישור השרים ב-1 בנובמבר 2006.

גדעון בריקמן: אני מדבר על 2006 ואתה מדבר על דצמבר 2007.

גדעון בריקמן: השרים עוד לא אישרו.

גדעון בריקמן: הלוואי והשרים היו מאשרים, כי אז הייתי מביא את זה עכשיו.

יעקב ליצמן: היות שאני לא הולך להצביע על זה כי אני לא מתערב בספורט, תסביר לי רק דבר אחד שאני פשוט לא מבין.

יעקב ליצמן: עכשיו אישרו לך את שנת 2007 וזה בסדר.

גדעון בריקמן: היום בעזרת השם יאשרו.

יעקב ליצמן: אתה מדבר על השרים.

גדעון בריקמן: כן.

יעקב ליצמן: יכלו השרים לאשר לך את 2008 וכך היית גומר את הכל בבת אחת.

סטס מיסז'ניקוב: למה תמיד בדיעבד ולא מראש?

גדעון בריקמן: אנחנו תמיד בנובמבר מגישים את זה לשרים לחתימה.

גדעון בריקמן: למה זה לא מאושר, צריך לשאול את השרים.

חיים אורון: אני מציע לא לאשר ולהביא לכאן את השרים.

חיים אורון: אני מציע להפסיק את הדיון ושיבואו לכאן השרים.

חיים אורון: זה ביזיון שאין כמוהו לאשר למוסד שמגלגל שני מיליארד ו-600 מיליון שקלים תקציב של השנה שעברה.

חיים אורון: שיבואו השרים ויסבירו.

סטס מיסז'ניקוב: את מי אתה מעניש?

יעקב ליצמן: למה באותה הזדמנות אתה לא מביא את שנת 2008?

חיים אורון: מה קרה בדוח הזה משהוגש להם ועד שהוא מופיע בפנינו?

חיים אורון: איזה שינויים עשו בו, מי עשה בו ולמה?

חיים אורון: אני מציע לא לדון בנושא.

ראובן ריבלין: אני אומר גם ליושב-ראש המועצה, הדברים האלה היום באים כנושא שהוא לא נושא זניח.

ראובן ריבלין: מועצת ההימורים היום מחזיקה מוסדות רבים במדינת ישראל.

גדעון בריקמן: נכון.

ראובן ריבלין: מדובר פה בכספים שמגיעים לכדי מיליארדי שקלים.

ראובן ריבלין: אני חושב שכפי שאמר חיים אורון, הגיע הזמן שאנחנו נעשה דיון יותר רציני ויסודי בכל מה שקשור לעניין הזה.

ראובן ריבלין: היום הם הגיעו למפעל והיום יושב-ראש מועצת ההימורים מחזיק מפעל שמכניס למדינה כאחד המפעלים היותר גדולים.

גדעון בריקמן: גם הרווחיים.

ראובן ריבלין: מועצת ההימורים היא רשיון להדפיס כסף וברשיון להדפיס כסף אנחנו צריכים לפקח על הדפסת הכסף.

ראובן ריבלין: אני חושב שגם הרבה דברים לא היו נעשים במדינה אם לא הייתה מועצת ההימורים והדרך בה היא מתנהלת.

ראובן ריבלין: יחד עם זאת, אני בהחלט חושב שאנחנו צריכים לנצל את המצב בו בלי החלטה שלנו אי אפשר להתקדם ולבקש באמת כינוס ישיבה יותר מעמיקה בנושא תקציב המועצה שמשליך גם על כל הנושא.

ראובן ריבלין: אם יש איזושהי בקשה וצורך של אישור שלנו להמשך ההפעלה, יכול להיות שכדאי לפעול ב-1 חלקי 12 עוד חודש ובלבד שאנחנו פעם אחת לא נהיה איזושהי חותמת שלאחר מכן תוכל להתברר כמתן הכשר לדבר שהיה אסור.

סטס מיסז'ניקוב: השאלה את מי אנחנו מענישים.

סטס מיסז'ניקוב: ברור שיכול להיות שהשרים גם לא ימהרו לבוא לכאן כמו שלפעמים האוצר לא ממהר להגיע לכאן כאשר אנחנו מעכבים העברות תקציביות.

סטס מיסז'ניקוב: כאמור, השאלה את מי אנחנו מענישים.

סטס מיסז'ניקוב: האם המועצה יכולה לחיות על 1 חלקי 12 עוד הרבה זמן?

סטס מיסז'ניקוב: השאלה אם אנחנו לא מענישים ספורט הישגי, ספורט עממי וכך הלאה, בזה שאנחנו מעכבים את האישור.

ראובן ריבלין: השאלה שלך היא מצוינת.

ראובן ריבלין: האמצעים של הפרלמנט הם מוגבלים אבל האמצעים שלנו בעניין זה הם אמצעים יותר מעשיים.

ראובן ריבלין: לבוא ולהזניח הכנסה שמתקרבת לשני מיליארד שקלים בלי שיש בה פיקוח, גם פיקוח לגבי הצד הכספי וגם פיקוח לגבי הצד התוכני ולצד העקרוני, אני חושב שאנחנו חייבים להזמין את השרים.

ראובן ריבלין: אם לא יגיעו השרים, אנחנו נאמר להם שהישיבות הבאות המתייחסות לנושאים אחרים שהם מבקשים יידונו כאשר הם יבואו לכאן בעניין זה.

ראובן ריבלין: אין לנו דרך אחרת כי אחרת מה אנחנו נעשה?

ראובן ריבלין: אנחנו יכולים היום לאשר תקציב שאנחנו לא יכולים להבין מה מסתתר מאחוריו או מה הן המגמות.

ראובן ריבלין: אומר זאת בצורה מפורשת – ואני לא רוצה חלילה שהוא יעמוד בפני השרים הממונים כי הוא רשות עצמאית – יושב-ראש מועצת ההימורים שהדבר הזה הוא דבר שגם בעיני המועצה לא מתקבל על הדעת.

ראובן ריבלין: גם אם מתקבל או אם הם מסכימים או אם כופים עליהם, אני חושב שוועדת הכספים של הכנסת צריכה להיכנס לעובי הקורה ולקיים דיון שהוא דיון שמתקיים פעם בעשר שנים או פעם בחמש שנים, אבל דיון על מועצת ההימורים בצורה מרוכזת ורצינית.

ראובן ריבלין: יושב כאן חיים אורון שנים רבות והוא יכול להעיד שזה לא נעשה.

סטס מיסז'ניקוב: השאלה אם אנחנו צריכים לעשות את זה אחרי אישור תקציב או לפני.

שי חרמש: אני רואה שדנים כאן כרגע באישור מאזן ולא באישור תקציב

סטס מיסז'ניקוב: לא, באישור תקציב.

גדעון בריקמן: תקציב המועצה.

חיים אורון: תקציב של שנה שעברה, של שנת 2007.

יעקב ליצמן: מה שקורה כאן הוא שגם תקציב 2007 הוא 1 חלקי 12.

גדעון בריקמן: נכון.

יעקב ליצמן: זאת אומרת, שנה שלמה המועצה עבדה לפי 1 חלקי 12.

גדעון בריקמן: לפי החוק.

יעקב ליצמן: זה קורה כבר שנה.

יעקב ליצמן: איזה פרויקטים אתה יכול לאשר ב-1 חלקי 12?

סטס מיסז'ניקוב: הוא מאשר את הפרויקטים שהוא ביצע.

יעקב ליצמן: אני לא רוצה לפגוע במועצה ואני לא הולך להצביע , ואם אצביע, אצביע נגד.

סטס מיסז'ניקוב: נגד הספורט?

יעקב ליצמן: מעבר לעמדה העקרונית שלי, זה באמת ביזיון חברי הכנסת - כי אני חושב שלא הוא פוגע בנו אלא השרים פוגעים בנו - אם אנחנו נאשר את 2007 בתחילת 2008 ולא נאשר את 2008.

יעקב ליצמן: זה החמור ביותר.

יעקב ליצמן: אני מציע לחבריי להצביע נגד.

חיים אורון: אני מודה שכאשר אמרתי להפסיק לדון, עוד לא הספקתי לקרוא אבל עכשיו אני קורא.

חיים אורון: כל דקה שאני קורא, אני רוצה עוד יותר לבקש להפסיק לדין.

חיים אורון: קודם כל, נאמרו כבר הדברים.

חיים אורון: אנחנו נמצאים ב-2008 ואף אחד לא הגיש לנו תקציב ל-2008 למרות שאני מבין שהוא קיים באיזשהו מקום אבל אנחנו לא ראינו אותו.

סטס מיסז'ניקוב: הוא יוגש בינואר 2009.

מירב תורג'מן: על פי התקנות כתוב שהצעת התקציב תוגש לאישור השרים לפחות חודשיים לפני תחילתה של שנת התקציב.

יעקב ליצמן: הוא הגיש.

חיים אורון: הוויכוח שלנו הוא עכשיו עם השרים ועל תפקידנו בכוח.

חיים אורון: אני רוצה לומר לחברי הכנסת, לחדשים וגם לחבר כנסת מאוד ותיק, רובי ריבלין, שאותנו מעניין הקטע של 300 מיליון השקלים.

חיים אורון: זה בשורה האחרונה.

חיים אורון: 296 מיליון שקלים זה החלק שמחלקים.

חיים אורון: כל זה בנוי בשביל להגיע בסוף ל-300 מיליון שקלים אלו.

חיים אורון: אם היה מתקיים כאן דיון, היינו שואלים לגבי היחס בין ההימורים הוא כזה וכולי וכולי, אבל אנחנו לא מקיימים את הדיון.

חיים אורון: אני למשל רואה שבתקציב 2006, תקציב ביצוע בפועל של 2006, שהוא גדול וכנראה לזכותם של מי שעסקו במלאכה אבל צריך לבדוק את זה, הוא גדול באופן דרמטי מהתקציב ולעומת זאת תקציב 2007 נמוך מהביצוע של 2006, והשאלה מה אנחנו עושים עם 2008.

חיים אורון: זאת אומרת, אנחנו בחידון עכשיו?

חיים אורון: אנחנו מהמרים כאן.

חיים אורון: אני לא חושב שאנחנו צריכים להמר.

חיים אורון: אנחנו צריכים לקבל נתונים על 2006, תוכנית מול ביצוע, 2007, תוכנית מול ביצוע ל-10 חודשים.

חיים אורון: כאשר הגשתם תקציב, אני מבין בנובמבר, הייתה שם שורה של ביצוע של תשעה חודשים כמו שמגישים בכל מקום נורמלי.

גדעון בריקמן: נכון.

חיים אורון: על בסיס כל הדברים האלה צריך לקיים דיון.

חיים אורון: שלא תהיה אי הבנה, זה תמיד היה נושא מאוד רגיש כי מחלקים 300-400 מיליון שקלים במערכת שהיא לא מערכת תקציבית.

ראובן ריבלין: יכול להיות שחבר הכנסת ליצמן חושב שצריך לחלק יותר.

חיים אורון: הכל יכול להיות.

חיים אורון: אני חושב, לא מטעמים רק של כעס על שרים שלא ממלאים את תפקידם האלמנטרי, כי אני בטוח שהשרים מטלפנים לבריקמן ומבקשים ממנו לעזור באצטדיון או בהכנות לאולימפיאדה או לשחקן מיוחד וכולי וכולי.

חיים אורון: שיבואו הם לכאן ויסבירו לנו איך זה מתנהל.

אלי אפללו: אדוני היושב-ראש, אני דווקא מתחבר למה שאמר חבר הכנסת ריבלין.

אלי אפללו: יש כאן איזשהו משהו שהוא נפגם באופן יסודי ואלה הם השרים שמטפלים בתיק הזה שהם לא מתייחסים לעניין הזה.

אלי אפללו: עובדה שהמצב מביא אותנו להגיש תקציב שנה וחודש מאוחר יותר.

אלי אפללו: ההתנהלות הזאת היא לא תקינה.

אלי אפללו: אמרת שאנחנו צריכים להעניש אותם ולהביא אותם לכאן בכל דרך.

סטס מיסז'ניקוב: לא, אני לא אמרתי את זה.

אלי אפללו: חבר הכנסת ריבלין אמר שאנחנו צריכים לעשות את כל המאמץ כדי לגרום לשרים להגיע לכאן.

אלי אפללו: אפשר לנקוט באמצעים שעומדים לרשותנו, ויש לנו את האמצעים, כדי לאלץ אותם להגיע לכאן.

סטס מיסז'ניקוב: מה אתה מציע אדוני יושב-ראש הקואליציה?

אלי אפללו: אני לא רוצה להעניש.

ראובן ריבלין: אין כאן עונש.

ראובן ריבלין: זאת חובה שלנו.

יעקב ליצמן: אגב, מותר לו לחלק כסף?

יעקב ליצמן: במצב של 1 חלקי 12 מותר לו לחלק כסף לעמותות?

ראובן ריבלין: כן.

גדעון בריקמן: לפי שנה קודמת.

ראובן ריבלין: בדיוק תקציב המדינה.

יעקב ליצמן: עמותות, ועדת תמיכות.

יעקב ליצמן: אני לא בטוח.

גדעון בריקמן: לכל מי שיש ניהול תקין, 1 חלקי 12.

יעקב ליצמן: לא בטוח אדוני.

יעקב ליצמן: לא ב-1 חלקי 12.

ראובן ריבלין: זה הדבר שאני רוצה לדון עליו.

יעקב ליצמן: גברתי היועצת המשפטית, האם זה ניתן?

יעקב ליצמן: תבדקו לי את זה.

יעקב ליצמן: נדמה לי שב-1 חלקי 12 אי אפשר לתת לעמותות.

ראובן ריבלין: לעמותות שיכולת לתת שנה קודם, אתה יכול לתת להן השנה.

יעקב ליצמן: לא.

יעקב ליצמן: ב-1 חלקי 12 – לא.

יעקב ליצמן: רק בתקציב.

יעקב ליצמן: אין ועדת תמיכות אם אין תקציב.

ראובן ריבלין: יכול להיות שאתה צודק.

סטס מיסז'ניקוב: אלי אפללו, אתה מציע לדחות את הדיון?

אלי אפללו: לא.

אלי אפללו: אני מציע לאשר להם את הביצוע של 2007 ומהצד האחר לנקוט בכל האמצעים שעומדים לרשותנו כדי לאלץ את השרים להגיע לכאן כדי להגיש את התוכנית בצורה מסודרת.

ראובן ריבלין: הצעתו של יושב-ראש הקואליציה שנשמעת לכאורה הגיונית, היא משמיטה את הקרקע מהצעתו של חיים אורון.

ראובן ריבלין: הדברים בוצעו כבר.

ראובן ריבלין: האישור כבר לא ניתן בזמן ביצוע.

ראובן ריבלין: אנחנו צריכים לאשר אותם ונעשה זאת כדבר שהוא סוף מעשה במחשבה תחילה.

ראובן ריבלין: שהם יבואו אלינו.

ראובן ריבלין: זאת הזדמנות שלנו כי אם אנחנו נקבל את הצעתו של יושב-ראש הקואליציה, אני מודיע לכם שהישיבה הבאה בעניין מועצת ההימורים תהיה בשנה הבאה, בינואר 2009, וגם אם נתניהו יהיה ראש-הממשלה, אני חושש שהבעיה תהיה אותה בעיה.

חיים אורון: מה הפער בין 1 חלקי 12 לבין הביצוע בפועל?

סטס מיסז'ניקוב: תכף הוא יסביר.

ניסן סלומינסקי: יכול להיות שאני אחזור על דברי חבריי ואני מתנצל על כך.

ניסן סלומינסקי: אני מניח שבספר הזה יש לכם לפחות חודש שאתם עובדים לפיו, שהוא מודפס וכולי.

ניסן סלומינסקי: למה לא יכולתם לתת לנו לפני כן?

סטס מיסז'ניקוב: הוא היה זקוק לאישור השרים.

סטס מיסז'ניקוב: הוא אמר.

חיים אורון: הוא לא הכתובת לכעס.

ניסן סלומינסקי: אני מדבר על השבוע-שבועיים האחרונים.

ניסן סלומינסקי: אני רוצה לבוא לכאן ולדעת מה כתוב ולא לדפדף עכשיו מהר ולנסות להבין.

ניסן סלומינסקי: יכול להיות שהדרך בה אתה הולך היא דרך טובה שכדאי שגם הממשלה תלך בה.

ניסן סלומינסקי: תביא לנו כל שנה בינואר את התקציב שבוצע בשנה הקודמת ותביא לנו את זה בו זמנית לשולחן כדי שבאותה ישיבה נוכל להצביע.

ניסן סלומינסקי: יכול להיות שזאת דרך טובה לעשות.

ניסן סלומינסקי: בלי שיש לי זיכרון מופלג, אני כמעט בטוח שאם אני אסתכל בפרוטוקול של שנה שעברה, כל אחד מאתנו אמר את אותם הדברים ואמרנו שזאת הפעם האחרונה וכי להבא זה לא יקרה, אבל שום דבר לא קרה.

ניסן סלומינסקי: הדרך היחידה שזה יקרה היא אם לא נאשר את זה עכשיו ונאלץ את כולם לתת לנו לפחות עכשיו את תקציב 2008 ונדון גם בזה וגם בזה.

ניסן סלומינסקי: אז נדע שמכאן ואילך המערכת הזאת נכנסת לסדר.

ניסן סלומינסקי: זה אולי יהיה קצת קשה, אבל לא תהיה ברירה.

ניסן סלומינסקי: כאשר לא יהיה אישור, לא תהיה ברירה ויעשו זאת.

יעקב ליצמן: מבחינה משפטית יכול להיות שהיות שזה זיוף בתוך חוק – זיוף מהמסמך הזה כי זאת הצעת התקציב.

יעקב ליצמן: מה שכתוב כאן, תיאורטית, שכר עבודה, מלגות, 5 מיליון שקלים, זה לא נכון והיום אנחנו יודעים שזה לא נכון.

יעקב ליצמן: בהצעת התקציב אתה אומר שזאת הצעה, אבל היום אנחנו יודעים שמה שכתוב כאן הוא לא נכון.

יעקב ליצמן: לכן מה שאנחנו חייבים להצביע עליו זה על תקציב שבוצע.

יעקב ליצמן: אני מציע שיביאו לנו לכאן את התקציב שבוצע ואז אנחנו נאשר את 2007.

מירב תורג'מן: הבעיה שזה מרוקן מתוכן את הסמכות של ועדת הכספים.

יעקב ליצמן: לא משנה.

יעקב ליצמן: איך אני יכול להצביע על שקר?

גדעון בריקמן: אני שנה שלישית יושב-ראש מועצת ההימורים וכל שנה אנחנו מגישים את התקציב לאישור השרים בנובמבר של אותה שנה לגבי השנה קדימה.

גדעון בריקמן: כך עשינו בנובמבר 2006 כאשר הגשנו תקציב 2007 לחתימת השרים.

גדעון בריקמן: בנובמבר 2007 הגשנו לשרים את 2008.

חיים אורון: למה הם לא חתמו?

גדעון בריקמן: לא יודע.

ניסן סלומינסקי: אז לא נאשר.

חיים אורון: לא שאלת אותם אף פעם למה אם לה חותמים?

גדעון בריקמן: לפחות פעמיים-שלוש כתבתי להם מכתבים רשמיים ואני יכול להביא את ההעתקים לישיבה הבאה וביקשתי מהם לאשר את תקציב 2007.

גדעון בריקמן: ביקשתי מהשרים הנוגעים בדבר.

גדעון בריקמן: אם זכרוני לא מטעה אותי, לדעתי בנובמבר או דצמבר זה היה בתפר בין אופיר פינס שר הספורט לבין ר'אלב מג'אדלה.

גדעון בריקמן: אני אומר את זה כהערת אגב.

חיים אורון: מנובמבר-דצמבר היה לנו כבר את ינואר, פברואר, מרץ, אפריל.

גדעון בריקמן: לעצם העניין.

גדעון בריקמן: החלוקה של הכספים היא 70 אחוזים לאיגודים והאגודות שמחלקת ועדה ציבורית שלנו כאשר למועצת ההימורים אין SAY אפילו.

גדעון בריקמן: 70 אחוזים לאיגודים והאגודות.

גדעון בריקמן: 30 אחוזים זה למתקנים והלוואי שהיו 50 אחוזים למתקנים כי אני אישית בעד מתקנים.

גדעון בריקמן: כלומר, 70 אחוזים לאיגודים ואגודות, אין לנו SAY ואם עכשיו באופן תיאורטי הוועדה לא תאשר, מי שיינזק זה הספורט.

גדעון בריקמן: אם אתם מאשרים את התקציב, אנחנו לוקחים את ההשלמות, את ההפרש.

גדעון בריקמן: אנחנו הרי מחלקים 1 ל-12 ב-2006.

ראובן ריבלין: יבואו אלינו ב-2008 ויספרו לנו את הסיפור הזה על 2007.

גדעון בריקמן: מי שיינזק, זה הספורט.

ראובן ריבלין: אני אצביע נגד אם אנחנו נאשר אותו בלי הגעתם של השרים לכאן.

אורי שפר: החל מה-1 בינואר אני משמש כראש מינהל הספורט במשרד המדע, התרבות והספורט.

אורי שפר: עד ה-1 בינואר שימשתי כמנכ"ל מכון וינגייט במשך די הרבה שנים.

אורי שפר: אני רוצה לומר לכל חברי הכנסת המכובדים שאני בהחלט שותף לדעה שההליך הוא לא ראוי וראוי מאוד שהתקציב יאושר בזמן ריאלי ונכון.

אורי שפר: את המסר הזה אני גם אעביר לשר ר'אלב מג'אדלה.

יעקב ליצמן: למה הוא לא חתם על 208?

אורי שפר: לגופם של דברים ולנושא עצמו.

אורי שפר: אנחנו נמצאים ערב משחקים אולימפיים בייג'ין 2008 כאשר באוגוסט 2008 נפתחים המשחקים האולימפיים.

אורי שפר: למיטב זיכרוני תשעה ענפים שולחים נציגים למשחקים האולימפיים ובימים אלה נערכות ההכנות של הישורת האחרונה למשחקים האולימפיים.

אורי שפר: לחלק גדול מהאיגודים אין כסף והם בונים את התקציב שלהם על ההפרשים שהם אמורים לקבל מהמועצה.

אורי שפר: אני רוצה לומר לכם שהתגובה היא תגובת שרשרת ואני אביא רק דוגמה אחת.

אורי שפר: הם מגיעים לבצע מחנות אימונים במכון וינגייט, הם עושים את ההזמנה, ביום התשלום הם אומרים שאין להם כסף כי הם לא קיבלו את ההפרשים מהמועצה ומגופים אחרים ומכון וינגייט יוצא ניזוק כאשר למעשה מטרתו לשרת את הספורט בישראל, וכך הדר יוסף, וכך מטווח הקליעה וכך כל המתקנים האולימפיים שיש לנו במדינה.

אורי שפר: זה קשור לספורט כי אלה האגודות שניזוקו.

אורי שפר: אני מאוד ממליץ בפני החברים לאשר את תקציב 2007 ולקבל אותו.

ניסן סלומינסקי: אמרת לשר שלך שיחתום על תקציב 2008?

סטס מיסז'ניקוב: רק 15 ימים הוא משמש כראש מינהל הספורט.

ניסן סלומינסקי: אם את השר זה לא מעניין והוא לא חותם על התקציב, למה הוא רוצה שאנחנו נאשר?

ניסן סלומינסקי: שיביא לנו את תקציב 2008 חתום ונגמר.

ראובן ריבלין: אנחנו מוכנים לשבת ביום ראשון.

אורי שפר: משפט אחרון.

אורי שפר: אני שומע בקשב רב מה שאתם אומרים ואני לא יכול לסתור את מה שאתם אומרים.

אורי שפר: את הדברים האלה, כפי שאמרתי, אעביר לשר מיד כשאפגוש אותו.

אורי שפר: אני פונה אליכם בבקשה מהשטח, אשרו את תקציב 2007 ותמנעו את אישור תקציב 2008 עד למה שאתם רוצים לארגן.

סטס מיסז'ניקוב: מה זאת אומרת למנוע את מה שאין לנו?

סטס מיסז'ניקוב: איך אפשר למנוע משהו שאין לנו?

אלי אפללו: למה אתה לא פונה לשר שלך שיחתום היום ומחר נפתור את הבעיה.

אורי שפר: הוא בחוץ לארץ.

אורי שפר: הוא צריך לחזור תוך כמה ימים.

אלי אפללו: הוא יכול לשלוח את זה בפקס.

אורי שפר: אם נכונים דבריו של חבר הכנסת ליצמן שאי אפשר לבצע 1 חלקי 12 כתמיכות לאורך זמן כל כך רב, אני מציע להביא את זה לכאן כדי לאשר את 2007.

חיים אורון: אתה מבקש מאתנו לעשות בדיוק את הדבר שאנחנו פוחדים ממנו.

חיים אורון: מה אתם רוצים לחלק היום?

חיים אורון: את העודפים.

אורי שפר: נכון.

חיים אורון: אנחנו אפילו לא יודעים כמה התקציב.

חיים אורון: אתה מבקש מאתנו על עיוור לאשר סכומים שאנחנו לא יודעים מה הם, אנחנו לא יודעים מה היה הביצוע ב-2007.

חיים אורון: או שזה הכל שורה של העברת ניירות ובסוף יש מבקר מדינה, או שבאים ואומרים שאתם הולכים לחלק היום עודפים של 2007 לקראת האולימפיאדה.

חיים אורון: יכול להיות שאני אתמוך בזה לגופו, אבל יבוא מישהו ויאמר שב-2007 נוצרו עודפים במתכונת של 2006, אולי, אנחנו לוקחים את כולם לאולימפיאדה, אנחנו לוקחים מהם חצי לאולימפיאדה, אנחנו עושים משהו כזה.

חיים אורון: אנחנו לא יודעים שום דבר.

חיים אורון: מבחינת זאת אנחנו נותנים לכם לא המחאה פתוחה אלא אנחנו נותנים לכם יכולת לעשות כל מה שרוצים בלי שום יכולת לדעת מה קורה כאן.

חיים אורון: לך לשר, יש היום חתימות אלקטרוניות, שיחתום בחוץ לארץ.

חיים אורון: לפי דעתי אתם תקועים עם שר האוצר.

חיים אורון: שילך שר האוצר ויחתום.

חיים אורון: כאמור, לפי דעתי מי שתוקע אתכם זה שר האוצר.

סטס מיסז'ניקוב: על פי רוב אנחנו דוחים את ההחלטה על אישור התקציב לשבוע הבא.

סטס מיסז'ניקוב: אנחנו מתנים את אישור התקציב בהופעה של שר הספורט ר'אלב מג'אדלה ונציג בכיר של משרד האוצר, לא השר ולא המנכ"ל.

יעקב ליצמן: אני מבקש להוסיף שעד השבוע הבא יביאו גם לנו את הצעת תקציב 2008.

סטס מיסז'ניקוב: בסדר.

סטס מיסז'ניקוב: אדוני ראש מינהל הספורט, תעביר לשר את הבקשה של ועדת הכספים שיופיע בפנינו בשבוע הבא.

סטס מיסז'ניקוב: תודה רבה.